CELEX: 32019R0401
Language: hr
Date: 2018-12-19 00:00:00
Title: Delegirana uredba Komisije (EU) 2019/401 od 19. prosinca 2018. o izmjeni Uredbe (EU) br. 389/2013 o uspostavi Registra Unije (Tekst značajan za EGP.)

14.3.2019   
               
               
                  HR
               
               
                  Službeni list Europske unije
               
               
                  L 72/4
               
            
         DELEGIRANA UREDBA KOMISIJE (EU) 2019/401
         od 19. prosinca 2018.
         o izmjeni Uredbe (EU) br. 389/2013 o uspostavi Registra Unije
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (1), a posebno njezin članak 19. stavak 3.,
         budući da:
         
                     (1)
                  
                  
                     Sustavom registara osigurava se točan obračun transakcija u okviru sustava trgovanja emisijama EU-a (EU ETS) uspostavljenog Direktivom 2003/87/EZ, Kyotskim protokolom i Odlukom br. 406/2009/EZ.
                  
               
                     (2)
                  
                  
                     Zrakoplovni se operateri i drugi operateri u sustavu EU-a za trgovanje emisijama, kad god i koliko god dugo je potrebno da bi se zaštitio okolišni integritet tog sustava, ne smiju koristiti emisijskim jedinicama koje je izdala država članica koja je obavijestila Europsko vijeće o svojoj namjeri povlačenja iz Unije u skladu s člankom 50. Ugovora o Europskoj uniji (UEU). Komisija bi u skladu s člankom 12. stavkom 3. točkom (a) Direktive 2003/87/EZ i s obzirom na pregovore u skladu s člankom 50. UEU-a trebala redovito procjenjivati je li državama članicama dopušteno korištenje emisijskim jedinicama za koje zrakoplovnim operaterima i drugim operaterima obveze istječu, posebice u situacijama u kojima se pravo Unije još nije prestalo primjenjivati u toj državi članici ili u kojima je dovoljno osigurano da se predavanje emisijskih jedinica odvija na način koji se može zakonski zajamčiti prije prestanka primjene Ugovorâ.
                  
               
                     (3)
                  
                  
                     Nacrtom sporazuma o povlačenju Ujedinjene Kraljevine, Velike Britanije i Sjeverne Irske iz Europske unije i Europske zajednice za atomsku energiju (dalje u tekstu „Sporazum o povlačenju”), oko kojeg su se sporazumjeli pregovarači 14. studenoga 2018., uspostavlja se prijelazno razdoblje te se jamči da operateri iz Ujedinjene Kraljevine poštuju svoje obveze utvrđene u Direktivi 2003/87/EZ u vezi sa svojim emisijama u 2019. i 2020. Ako Sporazum o povlačenju stupi na snagu, više neće biti potrebno ograničavati korištenje emisijskim jedinicama koje izdaje ta država članica tijekom 2019. i 2020.
                  
               
                     (4)
                  
                  
                     Od dana koji slijedi nakon što obje stranke u Sporazumu o povlačenju polože isprave o ratifikaciji u Glavnom tajništvu Vijeća stoga ne bi trebalo označavati emisijske jedinice.
                  
               
                     (5)
                  
                  
                     Trebalo bi uspostaviti odgovarajuće tehničke mjere kako bi ova Uredba bila djelotvorna u vrijeme primjene,
                  
               DONIJELA JE OVU UREDBU:
         
            Članak 1.
            U članku 41. stavku 4. Uredbe (EU) br. 389/2013 dodaje se sljedeći podstavak:
            
               
                  „4.   Od dana koji slijedi nakon što se polože obje isprave o ratifikaciji u vezi sa Sporazumom o povlačenju, emisijskim jedinicama za 2019. i 2020. neće se pridavati oznaka države ako je usklađenost s Direktivom 2003/87/EZ za emisije tijekom tih godina propisana sporazumom kojim se utvrđuju aranžmani povlačenja te države članice iz Europske unije.”
               
            
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 19. prosinca 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 275, 25.10.2003., str. 32.